לאחר שראש עיריית קרית גת, אבירם דהרי, חויב בתשלום פיצויים בגין לשון הרע לתושב לשעבר, החלה העירייה להעלות פוסטים אישיים בפייסבוק העוסקים בו ובבני משפחתו. פנינו בשאלות לעירייה שבתגובה פרסמה פוסט נוסף - הפעם עלינו
הנה פוסט מוזר במיוחד שעלה בדף הפייסבוק הרשמי של עיריית קרית גת בשבוע שעבר: "מה ההבדל בין לדרמן 2008 (המרוצה מעיריית קריית גת ומצביע אבירם דהרי בקלפי) לבין לדרמן 2011? כן, עכשיו כולם כבר מבינים: נסיבות סיום עבודתו של אביו בעיריית קריית גת בשלהי 2009. ומה היא באמת סיבת חזרתו לישראל? האם אהבתו את העיר קרית גת? האם דאגתו לה? נכון שוב צדקתם: פשוט, סירובה של משטרת ישראל להאריך את החל"ת של אשתו התובעת המשטרתית הבכירה". "לדרמן" המוזכר בפוסט הוא אדם בשם דרור לדרמן – אזרח, תושב קרית גת לשעבר, שזכה לאחרונה בתביעת לשון הרע נגד ראש העיר, אבירם דהרי – שאף חויב לשלם לו מכיסו 380 אלף שקל. דהרי הגיש ערעור לבית המשפט המחוזי שנדחה ב-3 ביולי. מאז נפתחו ארובות השמיים ושטף פרסומים רשמיים מטעם עיריית קרית גת עצמה (!) החלו לצאת בפייסבוק בעניינו של לדרמן. העירייה פרסמה לא פחות מ-16 פוסטים דומים בשבועיים האחרונים (מה-9 ועד ה-24 ליולי) – כולם נחזים כמתקפה אישית כנגד אדם בודד. https://www.facebook.com/KGatCity/photos/a.468032103305164/2120309821410709/?type=3&theater חלק מהפוסטים אף כוללים התייחסות אישית להעיר דהרי, שהפסיד כאמור ללדרמן בבית המשפט. כך לדוגמא בפוסט שעלה ב-15 ביולי חתכה העירייה קטע וידאו מראיון שנתן לדרמן וכתבה בין היתר: "אז מה דעתך להתנצל בפומבי ולפצות את העיר קריית גת והעומד בראשה?" דרור לדרמן היה פעיל חברתי בקרית גת שטען לאי-סדרים בעירייה. לפי דה מרקר :"לדרמן סבר כי קיימים ניגודי עניינים לכאורה בפעילותם של חלק מחברי המועצה – הקצאת קרקעות ותמיכות לכאורה בעמותות שנוהלו לטענתו בשעתו על ידי חלק מחברי מועצה או קרובי משפחתם וגם מינויים פוליטיים. לדרמן פנה למשרדי המשפטים והפנים, למבקר המדינה ולתנועה לאיכות השלטון, ואף עתר בעניין לבתי המשפט". בהמשך, שלח ראש העיר דהרי מכתבים לאוניברסיטה בארה"ב בה לימד לדרמן והכפיש אותו. בתגובה תבע אותו לדרמן בגין לשון הרע, וזכה. השימוש שעושה עתה עיריית קרית גת בכוחה ובערוצי ההפצה שלה עבור מה שנחזה כנסיון להכפשת אדם פרטי מדאיגה לא רק כמקרה פרטי, אלא מהחשש שתיצור תקדים מסוכן. ההשתלחות הפומבית באמצעות כלים ממלכתיים אמורה לעבור שורה של בעלי מקצוע בעירייה, שתפקידם לעצור את ההתרחשות – החל מהיועץ המשפטי וכלה בדוברות. במקרה זה קשה גם להתעלם מכך כי צרור הפוסטים פורסמו בסמיכות להחלטה של בית המשפט המחוזי לדחות את ערעורו של דהרי על הפיצוי שנדרש לשלם ללדרמן. האם ייתכן כי לאחר שמיצה את החזית המשפטית, מגייס עתה ראש העיר את מערכת התעמולה העירונית לעניין? בקרית גת מתגוררים למעלה מ-50 אלף תושבים. ההחלטה להיטפל לתושב בודד (שבמקרה כבר עזב את העיר, אבל זה שולי לעניין) – מעלה סוגייה מדאיגה של סדר עדיפויות בעיר. אולי היה עדיף שבעירייה היו עסוקים, למשל, בצעדים לצמצום הגירעון התקציבי בו שרויה העיר? לראש העיר אבירם דהרי יש עבר בעייתי, בלשון המעטה, של התנהלות מול תושבים ותקשורת. אורן פרסיקו מ"העין השביעית" בדק ומצא כי דהרי פתח בלא פחות מ-25 הליכים משפטיים נגד עיתונאים ותושבים שמתחו עליו ביקורת – כאשר רובם הסתיימו בלא כלום או אף בהפסד. אז למה דהרי ממשיך לתבוע? לכתבתו של יוסי מזרחי בקשת אמר דהרי כי המטרה היא "להעביר מסר". פנינו לעירייה בשורה של שאלות על הפרסומים בדף הפייסבוק הרשמי. העירייה (במכתב שאינו חתום) שלחה לנו שורה של טענות נגד לדרמן – ללא מענה לשאלותינו, שהיו כלליות ונגעו לשימוש בבמה ציבורית למתקפה על אדם פרטי. מיד עם שליחת התגובה – היא גם פורסמה בשלמותה בעמוד הפייסבוק של העירייה. בצעד חריג לא נביא כאן את התגובה המלאה שכן היא ברובה אינה רלוונטיות לתוכן הכתבה ואין אנו במה להכפשת אדם פרטי. כן נביא לכם את הטענות שיש לעירייה דווקא כלפינו, כולל המענה שלנו לשאלות שנשלחו. עידן בוקר טוב, הואיל ופנייתך אלינו הינה לדבריך במסגרת גוף תקשורת עצמאי במימון הציבור בשם "שקוף", והואיל ועקרונות היסוד שלכם (על פי הפרסומים באתר שלכם) כוללים מלחמה בשחיתות, חיזוק הדמוקרטיה וקידום השקיפות במרחב הציבורי, והואיל ואתם מצהירים כי תחקיריכם העיתונאים הינם מעמיקים ונקיים מאינטרסים כלשהם, הרינו להשיבכם כדלקמן: כאן מתחילה שורה של טענות  כלפי האזרח לדרמן, שלא ניתן להם במה מהסיבות שציינו לעיל. בהמשך חוזרת התגובה לשקוף: "עיריית קריית גת תשמח להביא לידיעת הציבור את תוכנה של הכתבה המעמיקה והרצינית שתכתוב… שהרי סוף סוף יוכל לזכות הציבור בכתבה הוגנת נטולת אינטרסים זולת חקר האמת וטובת הציבור… עיריית קריית גת שותפה מלאה להצהרתכם באתר שלכם מכאיב ומעציב לראות עיתונאים מצוינים העובדים במערכות הטובעות מאינטרסים.  למתן הבהרות נוספות תשמח עיריית קריית גת בכל עת לעמוד לשירותך ולשירות ציבור התושבים אוהבי האמת ורודפיה". למכתב צורפו גם שורה של שאלות, להלן (כולל התשובה ששלחנו בחזרה): "הואיל וחרטתם על דגלכם את דגל השקיפות, ובוודאי דגל הגילוי הנאות, מבקשת עיריית קריית גת לדעת מי הם כל אותם הגורמים יוזמי הכתבה? האם יש ביניהם מו"לים בשקוף? מי עומד מאחורי ניסוח השאלות? והאם שמותיהם של אותם גורמים והאינטרסים שלהם ישולבו בכתבה עצמה?" https://www.facebook.com/KGatCity/photos/a.459814330793608/2133567500084941/?type=3&__tn__=-R  לאחר שלא זכינו למענה בפנייה הראשונה, פנינו שוב לעירייה עם אותן השאלות. גם הפעם הגיבה העירייה בפוסט בפייסבוק – גם הוא הוקדש ברובו ללדרמן, ושוב מבלי לענות על אף אחת מהשאלות ששלחנו. https://www.facebook.com/KGatCity/photos/a.459814330793608/2135538759887815/?type=3&theater אגב, אנחנו לא גוף התקשורת הראשון כלפיו דהרי (או מי שמתפעל את הפייסבוק של העירייה) מגיב באופן הזה. בחודש שעבר, גם הכתב שי לוי מ"ידיעות הדרום" זכה לפוסט אישי בעקבות כתבה שפרסם. אגב, כנראה שאין טעם לענות על הפוסטים של העירייה – שכן תגובות ביקורתיות נמחקות מהעמוד באופן שגרתי. ראש העיר אף הודה במחיקת תגובות בעמוד – וזאת בניגוד להוראת מבקר המדינה. * פנינו למשרד הפנים לשאול את דעתו בעניין. נפרסם את תגובת המשרד ברגע שתתקבל. 